31995D0337
L 200/1
JURNALUL OFÍCIAL AL UNIUNII EUROPENE
DECIZIA COMISIEI
din 25 iulie 1995
de modificare a Deciziei 92/446/CEE din 27 iulie 1992 privind chestionarele privind directivele din sectorul apelor
(Text cu relevanță pentru SEE)
(95/337/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/464/CEE a Consiliului din 4 mai 1976 privind poluarea cauzată de anumite substanțe periculoase evacuate în mediul acvatic al Comunității (1), astfel cum a fost modificată ultima dată prin Directiva 91/692/CEE din 23 decembrie 1991 de standardizare și raționalizare a rapoartelor privind punerea în aplicare a anumitor directive referitoare la mediu (2) și în special articolul 13 alineatul (1) precum și dispozițiile relevante din alte directive menționate în anexa 1 la Directiva 91/692/CEE,
având în vedere Directiva 75/440/CEE a Consiliului din 16 iunie 1975 privind calitatea apei de suprafață destinată preparării apei potabile în statele membre (3), astfel cum a fost modificată ultima dată prin Directiva 91/692/CEE și în special articolul 9a,
având în vedere Directiva 80/778/CEE a Consiliului din 15 iulie 1980 privind calitatea apei destinate consumului uman (4), astfel cum a fost modificată ultima dată prin Directiva 91/692/CEE și în special articolul 17a,
având în vedere Directiva 76/160/CEE a Consiliului din 8 decembrie 1975 privind calitatea apei pentru scăldat (5), astfel cum a fost modificată ultima dată prin Directiva 91/692/CEE și în special articolul 13,
întrucât statele membre trebuie să elaboreze un raport despre punerea în aplicare a anumitor directive comunitare pe baza chestionarelor sau a schemelor elaborate de Comisie; întrucât, în conformitate cu articolul 6 din Directiva 91/692/CEE, aceste chestionare sau scheme trebuie elaborate de Comisie, care este sprijinită în această sarcină de un comitet alcătuit din reprezentanții statelor membre și prezidat de reprezentanții Comisiei;
întrucât, prin Decizia 92/446/CEE (6), Comisia a stabilit schemele chestionarelor pe baza cărora statele membre trebuie să elaboreze rapoarte privind punerea în aplicare a directivelor comunitare în sectorul apelor;
întrucât, având în vedere consultările ulterioare cu comitetul, chestionarele în cauză trebuie să cuprindă note explicative și tabele armonizate și aprobate pentru a clarifica obligațiile de raportare impuse statelor membre și pentru a asigura faptul că informațiile furnizate Comisiei de către statele membre sunt cuprinzătoare, coerente și comparabile;
întrucât Decizia 92/446/CEE a Comisiei trebuie modificată, prin urmare, fără a aduce atingere cerințelor de raportare menționate;
întrucât măsurile prevăzute de prezenta decizie nu au făcut obiectul unui aviz al comitetului instituit în temeiul articolului 6 din Directiva 91/692/CEE în termenul stabilit de președintele comitetului,
ADOPTĂ PREZENTA DECIZIE:
Articolul 1
Anexa la Decizia 92/446/CEE se înlocuiește cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 25 iulie 1995.